ประชุมร่วมกันของรัฐสภา เตรียมพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม จำนวน 13 ฉบับ ในวาระแรกต่อเนื่องวันที่สอง
การประชุมร่วมกันของรัฐสภา ในเวลา 09.30 น. วันนี้ (24 มิ.ย.64) ยังเป็นการพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม จำนวน 13 ฉบับ ในวาระแรกต่อเนื่องวันที่สอง หลังวานนี้ (23 มิ.ย.64) ประธานการประขุมได้สั่งปิดประชุมไปเมื่อเวลา 22.33 น. โดยภาพรวมการพิจารณาวันแรกสมาชิกรัฐสภา ทั้งฝ่ายรัฐบาล ฝ่ายค้านและวุฒิสภาอภิปรายเน้นไปที่การแก้ไขมาตรา 272 การตัดอำนาจ ส.ว. เลือกนายกรัฐมนตรี การปรับจำนวน ส.ส.จากเดิมกำหนดให้ระบบเขตมีจำนวน 350 คน บัญชีรายชื่อ 150 คน เป็นระบบเขต จำนวน 400 คน และบัญชีรายชื่อ 100 คน ประเด็นการกลับไปใช้ระบบเลือกตั้งแบบบัตรเลือกตั้ง 2 ใบ รวมถึงการแก้ไขมาตรา 144 และมาตรา 185 การแทรกแซงการจัดสรรเงินงบประมาณแผ่นดิน สำหรับกรอบเวลาการพิจารณากำหนดเสร็จสิ้นในเวลา 16.00 น. และลงมติรับหลักการหรือไม่ แต่หากการอภิปรายยืดเยื้อไม่จบภายในวันนี้ ฝ่ายค้านเตรียมหารือประธานรัฐสภาเพื่อขยายเวลาเพิ่มไปถึงวันที่ 25 มิถุนายนนี้